b'\n_START_ARTICLE_\nR\xc3\xb6ysk\xc3\xb6l\xc3\xa4\n_START_PARAGRAPH_\nR\xc3\xb6ysk\xc3\xb6l\xc3\xa4 on etel\xc3\xa4pohjalaisen Ilmajoen kunnan kyl\xc3\xa4 Ilmajoen keskustan pohjoispuolella Kyr\xc3\xb6njoen molemmin puolin. R\xc3\xb6ysk\xc3\xb6l\xc3\xa4nkyl\xc3\xa4n p\xc3\xa4\xc3\xa4teit\xc3\xa4 ovat joen l\xc3\xa4nsipuolen K\xc3\xb6nnintie (yhdystie 7000) ja it\xc3\xa4puolen Nikkolantie. K\xc3\xb6nnintie tunnetaan jo 1600-luvulta, Nikkolantie rakennettiin 1900-luvun taitteessa. Kyr\xc3\xb6njoen ylitt\xc3\xa4\xc3\xa4 kyl\xc3\xa4n kohdalla puinen kevyen liikenteen riippusilta R\xc3\xb6ysk\xc3\xb6l\xc3\xa4n silta, jonka on suunnitellut Valle Antila. Pohjoisempana on 1800-luvun alusta per\xc3\xa4isin oleva Nikkolan silta, joka on nyt suljettu moottoriajoneuvoilta._NEWLINE_R\xc3\xb6ysk\xc3\xb6l\xc3\xa4n kyl\xc3\xa4seuran toiminta-alue kattaa my\xc3\xb6s viereiset Fossilan ja Piril\xc3\xa4n kyl\xc3\xa4t sek\xc3\xa4 osan Nikkolan kyl\xc3\xa4\xc3\xa4. N\xc3\xa4m\xc3\xa4 taloryhm\xc3\xa4t on luokiteltu Suomen valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin. Heti kylien pohjoispuolella avautuu Ilmajoen Alajoen alava viljelymaisema, joka kuuluu Suomen valtakunnallisesti arvokkaisiin maisema-alueisiin._NEWLINE_R\xc3\xb6ysk\xc3\xb6l\xc3\xa4ss\xc3\xa4 toimii Kuhnalan p\xc3\xa4iv\xc3\xa4koti, ja l\xc3\xa4himm\xc3\xa4t alakoulut ovat Herralan koulu keskustan suunnassa ja Peltoniemen koulu kyl\xc3\xa4n pohjoispuolella.'